CELEX: 32017R1990
Language: mt
Date: 2017-11-06 00:00:00
Title: Regolament tal-Kummissjoni (UE) 2017/1990 tas-6 ta' Novembru 2017 li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward tal-Istandard Internazzjonali tal-Kontabilità 7 (Test b'rilevanza għaż-ŻEE. )

9.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 291/89
            
         REGOLAMENT TAL-KUMMISSJONI (UE) 2017/1990
   tas-6 ta' Novembru 2017
   li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward tal-Istandard Internazzjonali tal-Kontabilità 7
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 dwar l-applikazzjoni ta' standards internazzjonali tal-kontabilità (1), u b'mod partikolari l-Artikolu 3(1) tiegħu,
   Billi:
   
               (1)
            
            
               Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta' Ottubru 2008.
            
         
               (2)
            
            
               Fid-29 ta' Jannar 2016, il-Bord dwar l-Istandards Internazzjonali tal-Kontabilità (IASB) ippubblika emendi għall-Istandard Internazzjonali tal-Kontabilità (IAS) 7 Rapport tal-Flussi tal-Flus. L-emendi huma maħsuba biex jiċċaraw l-IAS 7 biex titjieb l-informazzjoni pprovduta lill-utenti ta' dikjarazzjonijiet finanzjarji rigward l-attivitajiet ta' finanzjament ta' entità.
            
         
               (3)
            
            
               Il-konsultazzjoni mal-Grupp Konsultattiv Ewropew għar-Rappurtar Finanzjarju tikkonferma li l-emendi għall-IAS 7 jissodisfaw il-kriterji għall-adozzjoni stipulati fl-Artikolu 3(2) tar-Regolament (KE) Nru 1606/2002.
            
         
               (4)
            
            
               Ir-Regolament (KE) Nru 1126/2008 għalhekk jenħtieġ li jiġi emendat skont dan.
            
         
               (5)
            
            
               L-IASB stabbilixxa d-data effettiva tal-emendi bħala l-1 ta' Jannar 2017. Għalhekk, id-dispożizzjonijiet ta' dan ir-Regolament jenħtieġ li japplikaw mill-1 ta' Jannar 2017. Id-dispożizzjoni tar-retroattività hija meħtieġa biex tiġi żgurata ċ-ċertezza tad-dritt għall-emittenti kkonċernati u konsistenza ma' standards oħrajn tal-kontabbiltà stabbiliti fir-Regolament (KE) Nru 1126/2008.
            
         
               (6)
            
            
               Il-miżuri previsti f'dan ir-Regolament huma skont l-opinjoni tal-Kumitat Regolatorju tal-Kontabilità.
            
         ADOTTAT DAN IR-REGOLAMENT:
   Artikolu 1
   Fl-Anness tar-Regolament (KE) Nru 1126/2008, l-Istandard Internazzjonali tal-Kontabilità (IAS) 7 Rapport tal-Flussi tal-Flus hu emendat kif stipulat fl-Anness ta' dan ir-Regolament.
   Artikolu 2
   Kull kumpanija għandha tapplika l-emendi msemmija fl-Artikolu 1, mhux aktar tard mid-data tal-bidu tal-ewwel sena finanzjarja tagħha li tibda fl-1 ta' Jannar 2017 jew wara.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-6 ta' Novembru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 243, 11.9.2002, p. 1
   
   
      (2)  Ir-Regolament tal-Kummissjoni (KE) Nru 1126/2008 tat-3 ta' Novembru 2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill (ĠU L 320, 29.11.2008, p. 1)
   
      ANNESS
      
         Inizjattiva ta' Divulgazzjoni
      
      (Emendi għall-IAS 7)
      
         Emendi għall-IAS 7 Rapport tal-Flussi tal-Flus
         
      
      Il-paragrafi 44A-44E u l-intestatura relatata huma miżjuda. Il-paragrafu 60 huwa wkoll miżjud.
      BIDLIET F'OBBLIGAZZJONIJIET LI JIRRIŻULTAW MINN ATTIVITAJIET TA' FINANZJAMENT
      
               
                  
                     44A
                  
               
               
                  Entità għandha tipprovdi divulgazzjonijiet li jippermettu lill-utenti tar-rapporti finanzjarji biex jevalwaw bidliet fl-obbligazzjonijiet li jirriżultaw minn attivitajiet ta' finanzjament, inklużi kemm il-bidliet li jirriżultaw minn bidliet fil-flussi ta' flus kif ukoll dawk li ma jirrigwardawx il-flus likwidi.
               
            
               
                  44B
               
               
                  Sa fejn ikun meħtieġ biex tissodisfa r-rekwiżit fil-paragrafu 44A, entità għandha tiddivulga l-bidliet li ġejjin fl-obbligazzjonijiet li jirriżultaw minn attivitajiet ta' finanzjament:
                  
                              (a)
                           
                           
                              bidliet minn flussi tal-flus tal-finanzjament;
                           
                        
                              (b)
                           
                           
                              bidliet li jirriżultaw mill-kisba jew mit-telf ta' kontroll ta' sussidjarji jew ta' negozji oħra;
                           
                        
                              (c)
                           
                           
                              l-effett tal-bidliet fir-rati tal-kambju barranin;
                           
                        
                              (d)
                           
                           
                              bidliet fil-valur ġust; kif ukoll
                           
                        
                              (e)
                           
                           
                              bidliet oħrajn.
                           
                        
            
               
                  44C
               
               
                  Obbligazzjonijiet li jirriżultaw minn attivitajiet ta' finanzjament huma obbligazzjonijiet li għalihom il-flussi ta' flus preżenti jew futuri jkunu ġew klassifikati fir-rapport tal-flussi ta' flus bħala flussi ta' flus minn attivitajiet ta' finanzjament. Barra minn hekk, ir-rekwiżit ta' divulgazzjoni fil-paragrafu 44a japplika wkoll għal bidliet f'assi finanzjarji (pereżempju, assi li jiħħeġġjaw obbligazzjonijiet li jirriżultaw minn attivitajiet ta' finanzjament) jekk il-flussi ta' flus preżenti jew futuri minn dawk l-assi finanzjarji jkunu inklużi fi flussi ta' flus minn attivitajiet ta' finanzjament.
               
            
               
                  44D
               
               
                  Mod wieħed biex jiġi ssodisfat ir-rekwiżit ta' divulgazzjoni fil-paragrafu 44A huwa li tiġi pprovduta rikonċiljazzjoni bejn il-bilanċ tal-ftuħ u dak tal-għeluq fir-rapport tal-pożizzjoni finanzjarja għal obbligazzjonijiet li jirriżultaw minn attivitajiet ta' finanzjament, inklużi l-bidliet identifikati fil-paragrafu 44B. Fejn entità tiżvela tali rikonċiljazzjoni, hija għandha tipprovdi informazzjoni suffiċjenti biex tippermetti lill-utenti tar-rapporti finanzjarji biex jgħaqqdu elementi inklużi fir-rikonċiljazzjoni mar-rapport tal-pożizzjoni finanzjarja u mar-rapport tal-flussi tal-flus.
               
            
               
                  44E
               
               
                  Jekk entità tipprovdi d-divulgazzjoni meħtieġa mill-paragrafu 44A flimkien ma' divulgazzjonijiet ta' bidliet f'assi u obbligazzjonijiet oħrajn, hija għandha tiddivulga l-bidliet fl-obbligazzjonijiet li jirriżultaw minn attivitajiet ta' finanzjament b'mod separat mill-bidliet f'dawk l-assi u l-obbligazzjonijiet l-oħrajn.
               
            DATA EFFETTIVA
      …
      
               
                  60
               
               
                  
                     L-Inizjattiva tad-Divulgazzjoni (Emendi għall-IAS 7), maħruġa f'Diċembru 2016, żiedet il-paragrafi 44A-44E. Entità għandha tapplika dawk l-emendi għall-perjodi annwali li jibdew il-Ħadd, l-1 ta' Jannar 2017, jew wara. Applikazzjoni qabel din id-data hija permessa. Meta l-entità tapplika dawk l-emendi għall-ewwel darba, mhuwiex meħtieġ li tipprovdi informazzjoni komparattiva għal perjodi preċedenti.